Regionálny operačný program (ROP)

1. Vypracovanie a schválenie ROP
Proces prípravy ROP pre programové obdobie 2007-2013 súvisel s prípravou špecifickej priority číslo 1.1 Regionálna infraštruktúra Národného strategického referenčného rámca        (ďalej  len „NSRR“), ktorá bola začatá ešte v októbri 2005 a vypracovaná k 31. januáru 2006. Uvedená špecifická priorita NSRR bude v programovom období 2007-2013 realizovaná predovšetkým prostredníctvom implementácie ROP. 
Proces prípravy bol realizovaný v súlade s uznesením vlády SR č. 832/2006 zo dňa 8. októbra 2006 v gescii MVRR SR, ktoré bolo uvedeným uznesením ustanovené ako Riadiaci orgán pre ROP. 
Proces prípravy ROP prebiehal v zmysle princípu partnerstva v súlade s príslušnými nariadeniami ES, priebežne prijímanými uzneseniami vlády SR a usmerneniami Centrálneho koordinačného orgánu (ďalej len „CKO“).
MVRR SR počas prípravy a schvaľovania ROP aktívne uplatňovalo princíp partnerstva,          na základe ktorého bolo do uvedených procesov zapojené široké spektrum vecne príslušných sociálno-ekonomických partnerov. Ako partneri boli identifikované nasledovné subjekty:
•	ústredné orgány štátnej správy pre príslušné sektorové oblasti
•	všetky územne príslušné regionálne samosprávy a zástupcovia miestnych samospráv
•	odborná verejnosť zastupujúca mimovládny sektor
•	Úrad splnomocnenkyne vlády SR pre rómske komunity
•	zástupcovia integrovanej siete regionálnych rozvojových agentúr 
•	externí konzultanti participujúci na vypracovaní analytickej a strategickej časti ROP, ktorí reprezentovali rôzne odborné oblasti súvisiace s problematikou regionálnej infraštruktúry (ekonomika, územné plánovanie, regionálny rozvoj a pod.).
Kompletný prehľad všetkých sociálno-ekonomických partnerov zaiteresovaných do prípravy ROP a najdôležitejšie východiská z uplatňovania princípu partnerstva sú zhrnuté v prílohe č. 2 tohto materiálu.
Kritériom pre výber sociálno-ekonomických partnerov bola vecná príslušnosť k jednotlivým sektorovým oblastiam podpory ROP na národnej, regionálnej a miestnej úrovni a predpokladaná súvislosť dopadu intervencií ROP na zúčastnené subjekty, ktoré sú aktérmi regionálneho rozvoja. Uplatňovanie princípu partnerstva bolo realizované formou účasti v pracovnej skupine na prípravu operačného programu, formou bilaterálnych pracovných stretnutí, formou písomnej a elektronickej komunikácie, medzirezortnými pripomienkovými konaniami, účasťou na organizovaných verejných fórach a pod. 
Základnú platformu pre prípravu ROP predstavovala pracovná skupina na prípravu ROP menovaná ministrom výstavby a regionálneho rozvoja SR. Uvedená pracovná skupina začala oficiálne pôsobiť v máji 2006, v októbri 2006 bola rozšírená o ďalšie subjekty. Predmetom zasadnutí pracovnej skupiny v období od mája 2006 do júna 2007 bolo obsahové zameranie ROP a jeho intervencií, uplatňovanie princípov územnej a tematickej koncentrácie, systém implementácie ROP a iné aspekty súvisiace s podporou oblasti regionálnej infraštruktúry v programovom období 2007-2013.
V priebehu mesiacov november 2005 až jún 2007 boli MVRR SR iniciované viaceré bilaterálne a multilaterálne stretnutia s príslušnými ministerstvami (školstva, práce, sociálnych veci a rodiny, kultúry, pôdohospodárstva, životného prostredia, vnútra a pod.). Účelom uvedených stretnutí bolo obsahové vymedzenie jednotlivých východísk ROP z hľadiska sektorových oblastí podpory a z hľadiska súladu ROP so stratégiami na národnej úrovni. Predmetom stretnutí bolo aj definovanie oprávnených prijímateľov v súlade s národnou legislatívou. S ohľadom na odborné stanoviská príslušných rezortov boli zároveň vymedzené deliace línie medzi jednotlivými oblasťami podpory    v rámci ROP a príbuznými oblasťami podporovanými z iných operačných programov spolufinancovaných z fondov EÚ, resp. z iných zdrojov v rokoch 2007-2013. 
Na procese prípravy ROP sa podieľali zástupcovia všetkých regionálnych samospráv a zástupcovia subjektov združujúcich miestne samosprávy, do ktorých pôsobnosti kompetenčne spadajú jednotlivé oblasti podpory ROP. Zástupcovia regionálnych samospráv boli zainteresovaní aj do prípravy východísk čiastočne decentralizovaného systému implementácie ROP v programovom období 2007-2013 a do prípravy príslušných realizačných dokumentov. Záujmy miestnych samospráv v procese prípravy ROP zastupovalo Združenie miest a obcí Slovenska.         Na pravidelných stretnutiach v rámci prípravy ROP sa zúčastňovali zodpovední nominanti predsedov samosprávnych krajov s mandátom rokovať o obsahu ROP. 
Zúčastnené územné samosprávy v procese prípravy ROP presadzovali potrebu skvalitnenia a dobudovania zariadení občianskej infraštruktúry v regiónoch a navrhovali rozširovanie spektra oprávnených aktivít v rámci jednotlivých oblastí podpory ROP. Samosprávne kraje zároveň opakovane požadovali navýšenie finančných prostriedkov pre ROP a deklarovali záujem plniť úlohy plnohodnotných sprostredkovateľských orgánov pod Riadiacim orgánom pre ROP pre celý operačný program. Vzhľadom na skutočnosť, že niektoré požiadavky neboli v súlade predošlými rozhodnutiami vlády SR, nebol v rámci pracovnej skupiny v niektorých otázkach dosiahnutý konsenzus a nebolo možné niektoré z uvedených návrhov akceptovať.  
V rámci pracovných skupín predložil Riadiaci orgán pre ROP na diskusiu aj návrh na určenie regionálnych alokácií v rámci ROP, ktorý bol vypracovaný v spolupráci s externými spracovateľmi. V otázke regionálnych alokácií na regióny NUTS 3 sa samosprávnym krajom nepodarilo nájsť vzájomný konsenzus ani po predložení návrhu RO pre ROP vypracovaného na základe dodatočnej podrobnej analýzy podporovaných oblastí na území jednotlivých samosprávnych krajov. Rozhodnutie o rozdelení disponibilnej alokácie ROP na zúčastnené NUTS 3 regióny bolo prijaté       na úrovni členského štátu.
V spolupráci s externými spracovateľmi boli na odbornej báze vypracované východiská územnej koncentrácie príspevkov ROP, ktoré boli individuálne prehodnotené na úrovni príslušných odborných útvarov všetkých samosprávnych krajov na území cieľa Konvergencia.
Regionálne a miestne samosprávy predstavujú prevažnú časť prijímateľov intervencií prostredníctvom ROP. Okrem zapojenia regionálnych a miestnych samospráv do prípravy ROP           na princípe partnerstva, majú zástupcovia samospráv aj zastúpenie v Monitorovacom výbore pre ROP a Riadiacej skupine pre hodnotenie ROP. Samosprávne kraje v programovom období 2007-2013 zabezpečia výkon implementačných úloh delegovaných Riadiacim orgánom pre ROP v rámci oblastí podpory zameraných na intervencie do regionálnych ciest, regenerácie sídiel a cestovného ruchu. 
Na procese prípravy ROP participovalo aj občianske združenie Vidiecky parlament (sieť mimovládnych organizácií a fyzických osôb), ktorých pripomienky sa týkali predovšetkým tématiky podpory vidieckych a zaostalých oblastí, územnej koncentrácie ROP a k definovaniu mechanizmov zabraňujúcich uprednostňovaniu záujmov regionálnych samospráv na úkor miestnych samospráv. Pripomienky mimovládneho sektora, týkajúce sa oblasti regionálnej infraštruktúry, boli priebežne prerokovávané na pracovných skupinách ROP a aj na pracovných skupinách organizovaných už na úrovni prípravy NSRR. 
Úrad splnomocnenkyne vlády SR pre rómske komunity v spolupráci v rámci princípu partnerstva komunikoval s MVRR SR predovšetkým o možnostiach optimalizácie využitia širokého spektra aktivít ROP pre vytvorenie podmienok pre komplexný prístup k riešeniu problematiky marginalizovaných rómskych komunít.
Dodržiavanie partnerstva je v podmienkach SR zároveň inštitucionálne zabezpečené v procese predkladania dokumentov na rokovanie vlády SR prostredníctvom medzirezortného pripomienkového konania. Do tohto procesu boli zapojení všetci uvedení rozhodujúci regionálni aktéri. Pripomienky obdržané v rámci tohto procesu boli predmetom osobitných diskusií, ktorých výsledkom bolo, že na rokovanie vlády SR bol návrh ROP predložený bez zásadných rozporov.  Všetkým požiadavkam a nárokom jednotlivých partnerov bola spracovateľmi ROP venovaná náležitá pozornosť a boli v možnej miere zapracované do znenia ROP. Dokument ROP spracovaný na princípe partnerstva bol Európskej komisii predložený ako výsledok dohody zúčastnených sociálno-ekonomických partnerov. Záverečné prerokovanie dopracovaného dokumentu so všetkými sociálno-ekonomickými partnermi sa uskutočnilo 29. júna 2007. 
V záujme oboznámenia širšej odbornej verejnosti s možnosťami podpory oblasti regionálnej infraštruktúry v kontexte NSRR a ROP sa uskutočnili viaceré tematicky orientované konferencie. V mesiacoch február a marec 2006 bola problematika Regionálnej infraštruktúry v kontexte NSRR SR na programové obdobie 2007-2013 prezentovaná širšej odbornej verejnosti na konferenciách v Bratislave a Košiciach a v mesiaci máj 2006 na konferencii Štrukturálne fondy pre rozvoj Rómskych komunít. V apríli 2007 bol pripravovaný ROP prezentovaný na celonárodnej konferencii s názvom Európske fondy pre rozvoj regiónov, ktorá sa konala v Banskej Bystrici. Zástupcovia MVRR SR zodpovední za prípravu NSRR a ROP sa v priebehu prípravy ROP aktívne zúčastňovali aj ďalších verejných podujatí organizovaných rôznymi subjektami pôsobiacimi v oblasti regionálneho rozvoja.
V priebehu novembra 2007 sa zástupcoia RO pre ROP zúčastnili na viacerých regionálnych konferenciách organizovaných Cenrálnym koordinačným orgnám, na ktorých prezentovali ROP. 
ROP, ako programový dokument pre čerpanie štrukturálnych fondov EÚ v programovom období 2007-2013 schválila vláda SR vo forme návrhu v decembri 2006 s úlohou dopracovať dokument na základe výsledkov ex ante hodnotenia, výsledkov strategického environmentálneho hodnotenia a technických rokovaní so zástupcami Európskej komisie. Operačný program bol dopracovaný a následne oficiálne zaslaný Európskej komisii 5. marca 2007, ktorá ho schválila 24. septembra 2007.

2. Aktuálny stav prípravy realizačných dokumentov
Riadiaci orgán vypracoval a priebežne vypracúva realizačné dokumenty, ktoré nadväzujú          na schválený ROP. Stav pripravenosti dokumentov k 31.10. je nasledujúci:
▪	Programový manuál ROP. Vypracovaný návrh PM ROP bol v októbri 2007 predložený sociálno-ekonomickým partnerom za účelom dosiahnutia zhody v definovaní prijímateľov, aktivít, výdavkov, finančných limitov, výberových kritérií, indikátorov, benchmarkov, indikátorov pre horizontálne priority. Pripomienky boli vyhodnotené, kompletný PM ROP bol vypracovaný v termíne do 24. 10. 2007. Na jeho spresnení sa priebežne pracuje. 
▪	Príručka pre žiadateľov. Bola vypracovaná v stanovenom termíne 24. novembra 2007 v spolupráci so samosprávnymi krajmi.
▪	Interný manuál procedúr ROP. K 15. 10. 2007 boli vypracované IMP RO pre ROP a IMP SO/RO pre ROP, ktoré boli odovzdané MF SR. Po výroku systémového auditu a súhlase Certifikačného orgánu budú do IMP zapracované prípadné zistenia. Súčasťou IMP bude aj Príručka pre hodnotiteľov a Stratégia výberu žiadostí o NFP pre výberovú komisiu.
▪	Priebežne, v zmysle nariadení, sú pripravované ďalšie nadväzujúce dokumenty                 ako Komunikačný plán, Príručka pre hodnotiteľov, Stratégia výberu žiadostí o NFP, texty výziev, Štatúty a rokovacie poriadky výberových komisií, Riadiacej komisie pre hodnotenie programu a ďalšie.

3. Administratívne kapacity implementácie ROP
Odbor realizácie programov regionálneho rozvoja, ktorého útvary majú v kompetencii riadenie a implementáciu ROP a implementáciu Priority 3 OPZI má k 31. 11. 2007 spolu 46 zamestnancov. Rozhodnutím vedenia MVRR SR bol stanovený predpokladaný celkový počet zamestnancov odboru na 69 štátnozamestnaneckých miest. Prijímanie zamestnancov je vzhľadom na vysoké kvalifikačné a osobnostné požiadavky realizované priebežne. 

4. Ďalšie činnosti RO pre ROP
5. decembra 2007 sa uskutočnilo prvé zasadnutie Monitorovacieho výboru pre ROP, na ktorom sa prerokoval vypracovaný návrh štatútu a rokovacieho poriadku Monitorovacieho výboru pre ROP a výberové kritériá pre jednotlivé opatrenia ROP, resp. opatrenia, s ktorých implementáciou sa uvažuje ako prvou, ako aj indikátory pre horizontálne priority. 

Príloha  1     Opis prioritných osí ROP
Príloha  2     Uplatňovanie princípu partnerstva v procese prípravy ROP
Príloha  3     Regionálny operačný program schválený Európskou komisiou